Laukaan Lievestuoreella on viime päivät tutkittu lähes kymmenen kilometrin mittaista vesitunnelia. Lievestuoreen surullisenkuuluisan sellutehtaan tunneli siirtyi kunnalle jo tehtaan lopettaessa kolmekymmentä vuotta sitten, mutta omistus selvisi viranomaisille vasta tänä syksynä.

– Sellutehdas tarvitsi prosessiinsa puhdasta vettä, ja he päätyivät tällaiseen ratkaisuun. Kynsivesi on kolme metriä korkeammalla, joten sinne louhittu tunneli tuo raakavettä omalla painollaan, kertoo Laukaan kunnan puistomestari Kalevi Lahtonen.

Vesitunnelin purkuaukolla on vuosikymmenet uitu, pesty pyykkiä, jopa kasvatettu rapuja. Nyt kunta selvittelee pyytämättä ja yllättäen syliinsä tupsahtaneen tunnelin kuntoa. Sukeltajat ovat jo käyneet Kynsiveden puolella olevilla vedenottoaukoilla.

– Siellä on kaksi noin metrin halkaisijaltaan olevaa puuputkea, jotka ovat moitteettomassa kunnossa. Putkien päässä olevat siivilät olivat osittain tukossa, ja sukeltajat puhdistivat niitä. Siinä ilmeisesti virtaama tunnelissa vähän lisääntyi, Lahtonen sanoo.

Kalliotunnelin kunto on edelleen arvailujen varassa.

– Sukeltaja ei tuollaiseen tunneliin lähde. Siellä on virtauksia ja yllättäviä sortumia, joihin voi jäädä kiinni. Poispääsyä ei ole minkäänlaista, Lahtonen toteaa.

Ainoa mahdollisuus lienee tutkia tunnelia robotilla.

– Se todennäköisesti maksaa niin paljon, että jäänee ajatuksen asteelle.

Unohdettu tunneli on kuitenkin saattanut pelastaa osan Lievestuoreenjärvestä tuomalla siihen puhdasta, hapekasta vettä.

– Sillä on edelleenkin suuri merkitys, koska lahdessa on satama. Jos ei täältä tulisi lahteen puhdasta vettä, satama rehevöityisi todennäköisesti nopeasti, Lahtonen sanoo.